《有客》
宋代·张九成

春雨止复作，闭门无与居。
童奴告予言，有客叩吾庐。
束带出见之，欣然一丈夫。
手携一尊酒，辞气何晏如。
谓言久闻名，曾未瞻簪裾。
天寒宜饮酒，一杯聊以娱。
盘飧亦草草，蔬果间溪鱼。
颜色温胜玉，言谈贯如珠。
岂期有道者，而来警我愚。
酒酣意两适，心閒乐有余。
四海元有人，君勿轻荒区。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。